21-vuotias vastaaja kertoi ostaneensa aseen Tampereen rautatieasemalta ”joltain narkkarilta” vain muutama päivä aikaisemmin. Vastaajan vankiloma oli päättynyt jo 1,5 kuukautta aikaisemmin.

Pirkanmaan käräjäoikeus on perjantaina tuominnut 21-vuotiaan Kyösti Richard Palmrothin kymmeneksi vuodeksi vankeuteen Valkeakoskella heinäkuussa tapahtuneesta henkirikoksesta.

Myös uhri oli 21-vuotias. Nakkilasta kotoisin olevalla uhrilla oli pieni, tapahtumahetkellä alle kaksivuotias tytär.

Rikos tapahtui Valkeakosken Vääräkoivussa sijaitsevan Salen edessä tiistaina 23. heinäkuuta iltayhdeksän maissa. Tapahtumalla oli useita silminnäkijöitä.

Ennen veritekoa ampuja ja uhri olivat juhlineet useita tunteja yhdessä. Alkoholipitoinen juhlinta oli alkanut vuokrattavissa saunatiloissa Tampereen keskustassa. Kuuden hengen seurueella oli yhden läsnäolleen mukaan kirkasta viinaa juotavana ainakin kymmenen pulloa.

Illalla kuskit veivät kahdella autolla Valkeakoskelle jatkoille. Salesta piti hakea mukaan ainakin lantrinkia.

Saunatilat vuokrannut Palmroth ei tahtonut Nakkilasta tulleen vieraan enää jatkavan iltaa seurueessa. Miesten kesken oli ollut tappelu vuonna 2016 Nakkilassa, ja se nostatti tunteita illan mittaan.

Nakkilalaismies pyysi Salen parkkipaikalla päästä kyytiin autoon, mikä aiheutti suukopua. Palmroth nousi apukuskin paikalta, kaivoi taskustaan pienen Browning-pistoolin ja ampui uhria lähietäisyydeltä suoraan sydämeen.

Hetken päästä ampuja hyppäsi takaisin autoon. Yksi teon silminnäkijöistä oli nakkilalaismiehen siskonpoika, joka kertoi esitutkinnassa osapuolten olleen tilanteessa toisissaan kiinni.

Auto lähti paikalta, ja siskonpoika huomasi enonsa pian lyyhistyvän maahan.

– Menin (enon) luo. Otin (enosta) kiinni ja läpsin häntä poskille, että herää, siskonpoika muisteli esitutkinnassa.

– Sanoin (enolle), että muista lapsiasi, jolloin hän otti henkeä syvään. Sitten en taas tuntenut pulssia.

Uhri menehtyi sairaalassa vammoihinsa muutama päivä myöhemmin.

Palmroth oli omien sanojensa mukaan ollut ”ylilomilla” vankilasta. Hänen olisi pitänyt palata vankilomaltaan Köyliöön jo puolitoista kuukautta aikaisemmin. Mies on tuomittu aiemmin muun muassa ryöstöstä, laittomasta uhkauksesta ja törkeästä maksuvälinepetoksesta.

Hän kertoi ostaneensa aseen vain muutama päivä aikaisemmin Tampereen rautatieasemalta. Miehen mukaan myyjä oli ”varmaankin joku narkkari”.

– Ei minulla ole tapana kantaa ampuma-asetta, puukko minulla kyllä on mukana yleensä, hän kertoi esitutkinnassa.

Tuomittu oli itsekin asioinut Salessa hetki ennen henkirikosta.

– Olin aikeissa ostaa tupakkaa, mutta myyjä kysyi papereita, eikä minulla ollut, mies kertoi poliisille.

Esitutkinnassa epäilty kertoi juoneensa itse yhden 0,7 litran pullon kirkasta viinaa ennen kohtalokkaita tapahtumia.